Kansanedustaja Timo Harakan (sd) perustelut eduskunnan eutanasia-äänestyksessä ovat herättäneet Twitterissä runsaasti ihmetystä.

– Nyt Euroopassa myös politiikan valtavirrassa esiintyy rotuhygienian aatteita. Samastun heihin, joita voisi uhata ei-vapaaehtoinen eutanasia oloissa, joita emme nyt osaa kuvitella. Viime vuosina tapahtunut paljon, mitä ei osannut kuvitella.

Näin kansanedustaja Timo Harakka (sd) vastasi Twitterissä, kun häneltä kysyttiin mielensä muuttamisesta eduskunnan viime viikon äänestyksessä eutanasian sallimisesta. Harakka äänesti eutanasian sallimista vastaan.

Vastaus aiheutti sosiaalisen median puolella kommenttien ja ihmetyksen vyöryn.

Erottelua, ulossulkemista ja eliminointia

Vielä vuonna 2016 Harakka kallistui IS:n kyselyssä jo hieman eutanasian laillistamisen kannalle.

– Mitä enemmän olen seurannut keskustelua, sitä enemmän olen alkanut ymmärtää, että jonkinlainen kuolinapu voisi olla mahdollinen äärimmäisissä tilanteissa, Harakka kommentoi kantaansa eutanasiaan.

Viime viikolla ääni oli eduskunnassa kuitenkin muuttunut, vaikka Harakka vakuuttikin edelleen uskovansa eutanasia-aloitteen hyvään tahtoon.

– Sallikaa silti, että yksi tässä salissa joka jakaa sinänsä vapaamielisen, yksilön oikeuksia korostavan ja maallisen maailmankatsomuksen, suhtautuu silti epäilevästi esityksiin, jotka luovat laillisuuspohjaa erottelulle, ulossulkemiselle ja jopa eliminoinnille.

Pitkän sterilointilakeja, rodunjalostusta, eugeniikkaa ja vähemmistöjen asemaa käsittelevän puheensa jälkeen Harakka totesi, ettei pidä lainkaan mahdottomana, etteikö väkivaltainen ilmapiiri voisi jälleen saada Euroopassakin jalansijaa.

– Ei ole lainkaan mahdotonta, etteikö rodunjalostuksesta tule vielä sivistyneidenkin yhteiskuntien aatteellista valtavirtaa, yleisesti hyväksyttyä ja jopa arkipäivää. Merkkejä on näkyvissä, enkä halua hyvääkään tarkoittaen antaa elinkelpoisuuden arvostelemiseen ja sen traagisiin seurauksiin yhtään työkalua.

Vaikka hyljeksittyjen vähemmistöjen kohtelussa on tapahtunutkin edistysaskeleita, ei mikään Harakan mukaan takaa, etteikö jotakin ryhmää voitaisi myös tulevaisuudessa jättää yhteisön ulkopuolelle ja määritellä elinkelvottomaksi.

– Vaikka tässä eduskunnassa suuri enemmistö allekirjoittaa jakamattoman ihmisarvon, sivistyneissäkin yhteiskunnissa etninen alistaminen ja jopa rotuopit ovat saaneet uutta kannatusta.

– Etnisen puhtauden opista ei ole pitkä matka etniseen puhdistuksen toteutukseen, Harakka toteaa dramaattisesti.

Twitter hämmästyi

Sosiaalisessa mediassa Harakan argumentit ja ajatuksenjuoksu saivatkin osittain jopa hämmästyneen vastaanoton.

Osan mielestä Harakka ei täysin ymmärtänyt lakialoitteen sisältöä. Toiset taas kyseenalaistavat sen, mikä rooli eutanasialainsäädännöllä olisi tilanteessa, jossa Harakan esittelemät uhkakuvat todella toteutuisivat.

IS tavoitteli Timo Harakkaa avaamaan perustelujaan, mutta tämä ei suostunut kommentoimaan asiaa mitenkään.

Eduskunta hylkäsi eutanasian laillistamista esittäneen kansalaisaloitteen viime viikon lopulla äänin 128–60.

Myös eduskunnan sosiaali- ja terveysvaliokunta ehdotti huhtikuussa kansalaisaloitteen hylkäämistä. Valiokunnan mietinnössä esitettiin kuitenkin, että elämän loppuvaiheen hyvää hoitoa, itsemääräämisoikeutta sekä saattohoitoa selvittämään asetetaan laaja asiantuntijatyöryhmä.